Foto: Hina, 123rf



NEIDENTIFICIRANI muškarac za kojeg se nagađa da je stranac, pronađen je sav oblijepljen katranom u teretnog vagona na karlovačkom Željezničkom kolodvoru te je prevezen u bolnicu, a u Ogulinu je također u vagonima koji su prevozili katran, uočeno nekoliko osoba, potvrđeno je Hini u karlovačkoj Policijskoj upravi.



Za sada nije službeno potvrđeno je li riječ o stranim migrantima, niti da su se oni u Ogulinu razbježali, pa da se za njima traga. Glasnogovornica karlovačke PU Andrea Lenard rekla je Hini kako su i oni nađeni u teretnim vagonima s katranom te da traje postupanje oko utvrđivanja tko su i odakle su.



Od ravnatelja karlovačke bolnice Ervina Jančića doznaje se da se u bolnici pruža pomoć nepoznatom muškarcu. Za sada se čini da nema ozljede te da je u dobrom općem stanju, ali da mu je tijelo prekriveno katranom, pa traje zahtjevna obrada, odnosno čišćenje pacijenta za prijam i detaljniju dijagnostiku, dodao je.



"Mi radimo svoj posao, policija odrađuje svoj posao utvrđivanja identiteta, jer mi pacijenta za sada vodimo kao 'muška osoba bez imena', a ne možemo s nekom sigurnošću procijeniti ni njegovu dob. Zbog nekih činjenica smatramo da je riječ o strancu koji ne govori ni hrvatski, ni engleski ili njemački jezik, teško komuniciramo, a pacijent ostavlja dojam da ne razumije ni grupu arapskih jezika, koje zna naš liječnik Mohamed Katte", rekao je ravnatelj karlovačke bolnice Jančić.



